Den tyske anklagemyndighed vil rejse tiltale mod imam Abu Bilal Ismail fra Grimhøjmoskeen i Aarhus, fordi han har opfordret til drab på jøder, oplyser en talsmand for anklagemyndigheden i Berlin til TV 2.

Ifølge anklagemyndigheden opfordrede imamen til drab på zionistiske jøder, da han sidste sommer prædikede i en moske i Berlin.

»Tæl dem og dræb dem hver og én. Skån ingen af dem. Få dem til at lide forfærdeligt,« sagde han under fredagsbønnen.

Den tyske anklagemyndighed ønsker at tiltale Abu Bilal Ismael efter de tyske paragraffer om Volksverhetzung (»hetz mod befolkningsgrupper«), der har en straframme på mellem tre måneder og fem års fængsel.

Ifølge tysk retspleje skal anklagemyndigheden anmode retten om at rejse sag, og der kan derefter gå et par uger, før retten tager en beslutning.

Også i Danmark er imamen fra Grimhøjmoskeen blevet politianmeldt for sin prædiken i Berlin, men Østjyllands Politi siger tirsdag til TV 2, at hvis der bliver rejst sag i Tyskland, så vil man sandsynligvis frafalde sigtelsen i sagen herhjemme.

Abu Bilal Ismael har tidligere sagt, at han ikke opfordrede til drab på alle jøder.

»Jeg mener ikke, at det er alle jøder, der skal dø. Det er kun jøder, der har dræbt befolkningen i Gaza. Jeg har bedt Gud om at ødelægge de jøder, der dræber os,« sagde imamen dengang til TV 2.

Se det omstridte klip her: